  Туспуктэм: Майя Бывальцева Майя Бывальцева 0+ 12-тӥ инвожое дышем сямъя Ижкарысь Кызьпу арамаын (Кеч паркын) «Гербер» шулдыръяськон ортчоз. Но туэ со бергес кутскоз – 13 часын. Со сярысь «Удмурт Кенеш» огазеяськонлэн тӧроезлэн воштӥсез Елена Ленцова вераз. 11-тӥ инвожое, кӧснуналэ, кисьтон нунал тупа, соин валче троэсз Ижкарын улӥсь удмуртъёс гуртъёсы кошкыны быгатозы. Нош ӵуказеяз ини Гербере пыриськыны мылкыд карисьёс выльысь берытскыны вуттозы. Нуналзэ выжтон сярысь малпанъёс вал ик, но соосты быдэсытыны луонлыкъёс ӧвӧл, угось йӧскалык шулдыръяськон Карлэсь нуналзэ пусъёнъя огъя программае пыртэмын, вераз Елена Ленцова. Ачиз «Ижкар Гербер» дышем сямъя ортчоз: нунал ӵоже пӧртэм площадкаос, вузкарон интыос ужалозы, сцена вылэ Удмуртиысь филармониысь артистъёс но карысь творчествоя коллективъёс потозы. Ӝук но луоз. « Ӝук пӧзьтом, вӧсялом, но вӧсянзэ нуназеозь ортчытом шуыса кенешим, соин ик со центральной площадкаын уз лу » Елена Ленцова, «Удмурт Кенеш» огазеяськонлэн тӧроезлэн воштӥсез Шулдыръяскьон 20 часозь мыноз. Тодэ вайытом, кылем арын Ижын Гербер улсын даслэсь пӧртэм площадкаос ужазы. Ватсалом, удмуртъёслэн элькун праздниксы Пичи Пурга ёросысь Кечур гурт вӧзын 18-тӥ инвожое ортчоз.  Тегъёс: Удмуртия Гербер Ижкар удмуртъёс праздникъёс  